text: Politiet frygter butiks-tyve har fået nyt våben
  28 april 2011 kl. 07.41
  Politiet frygter, at butikstyve fra østlandene nu er udstyret med avanceret elektronisk udstyr, der kan afbryde den elektroniske sikring af varer i forretningerne.
  Betjente ved politiets udlændingekontrolafdelingen i Padborg stoppede onsdag en tysk bil med fire polakker.
  - I bilen fandt vi en lille elektronisk kasse, som vi tror kan afbryde tyveri-skringen i butikkerne. Den slags har vi ikke set før, siger politikommissær Eskild Bossen til TV SYD.
  I bilen blev der fundet stjålne varer for næsten 50.000 kroner, så meget tyder på, at den elektroniske "russerpose" allerede har været i brug, vurderer Eskild Bossen.
  De fire mænd bliver nu afhørt nærmere, inden de bliver fremstillet i et grundlovsforhør ved retten i Sønderborg.
  To af de anholdte har i forvejen indrejseforbud i Danmark.
  